b'\n_START_ARTICLE_\nJo\xc5\xbee Rode\n_START_SECTION_\n\xc5\xbdivljenjepis\n_START_PARAGRAPH_\nRodil se je 17. marca 1936 na Vrhniki, kjer \xc5\xbeivi in ustvarja \xc5\xa1e danes. Na ljubljanskem AGRFT-ju je zaklju\xc4\x8dil \xc5\xa1tudij dramaturgije, s katero se je ukvarjal ve\xc4\x8dji del svojega \xc5\xbeivljenja._NEWLINE_Zaposlen je bil na RTV Slovenija v uredni\xc5\xa1tvu mladinskega programa kot dramaturg, nekaj \xc4\x8dasa pa tudi kot urednik. Poleg televizijske in gledali\xc5\xa1ke se je ukvarjal \xc5\xa1e z radijsko dramaturgijo.\n_START_SECTION_\nDelo\n_START_PARAGRAPH_\nPisal je predvsem za otroke in mladino - napisal je celo vrsto knjig o odra\xc5\xa1\xc4\x8danju, kamor je vpletal tudi svoje lastne izku\xc5\xa1nje._NEWLINE_Pripravljal je igrane in lutkovne oddaje, meddrugim Butalce Frana Mil\xc4\x8dinskega, igre Drej\xc4\x8dek in trije Marsov\xc4\x8dki Vida Pe\xc4\x8djaka, Zverinice iz Rezij] in turkmenske pravljice Zgodbe o Poluhcu. Skupaj z Matijo Mil\xc4\x8dinskim je pripravljal slovenske ljudske pravljice in ljudske pravljice razli\xc4\x8dnih narodov pod naslovom Trinajst veselih. Nekaj od teh je v ljubljanskem Lutkovnem gledali\xc5\xa1\xc4\x8du do\xc5\xbeivelo tudi samostojne lutkovne uprizoritve. Po poeziji Nika Grafenauerja je za isto lutkovno gledali\xc5\xa1\xc4\x8de pripravil lutkovno igro Za devetimi vrati._NEWLINE_Za radio je pripravil okoli sto literarnih ve\xc4\x8derov in ve\xc4\x8d dramatizacij za odrasle. Na radiju je bila predvajana tudi njegova izvirna mladinska igra Bratec, sestrica in trije ku\xc5\xbeki. Pripravil je tudi ve\xc4\x8d prilo\xc5\xbenostnih dramatizacij za razli\xc4\x8dna amaterska gledali\xc5\xa1\xc4\x8da. Leta 1984 so v Slovenskem narodnem gledali\xc5\xa1\xc4\x8du v Mariboru uprizorili njegovo izvirno mladinsko igro Pozdravljen slon, pozdravljen!. Za RTV Slovenija je napisal igrano nanizanko za otroke z naslovom Argonavtke, ki pa \xc5\xa1e ni bila posneta, je pa leta 1997 je iz\xc5\xa1el roman z enakim naslovom._NEWLINE_Televizijska oddaja je bila "kriva" tudi za njegov prvi mladinski roman Vsega je kriva Hedika (1997), ki mu je leto pozneje je sledilo nadaljevanje Kaj pa Anamarija?. Dogodiv\xc5\xa1\xc4\x8dine glavnih junakov teh dveh romanov spremljamo naprej v delih, ki so pri zalo\xc5\xbebi Karantanija iz\xc5\xa1la v zbirki Pet letnih \xc4\x8dasov: poletje, jesen, zima, pomlad in ljubezen: leta 1999 sta iz\xc5\xa1la romana Zakaj je pri\xc5\xa1la Nevija? in Valuk Prvi Veli\xc4\x8dastni, leta 2000 pa Na potezi si, Vili!._NEWLINE_Leta 1998 je pri zalo\xc5\xbebi Karantanija iz\xc5\xa1la knjiga z naslovom Ve\xc4\x8d kot teden, ki obravnava podobno tematiko kot v zgoraj omenjeni zbirki. Leta 1999 je pri Mohorjevi dru\xc5\xbebi iz\xc5\xa1la njegova povest Spopad pri mrzli reki, 2003 pa je pri Karantaniji iz\xc5\xa1el roman Se rad poljublja\xc5\xa1? in njegovo nadaljevanje Prijetna punca._NEWLINE_Vsa dela so pri bralcih do\xc5\xbeivela dober sprejem, saj jih odlikuje pisateljevo razumevanje tegob odra\xc5\xa1\xc4\x8danja.'